
A fulminsav (HCNO) és a formaldoxim (H2CNOH) közötti H-atom addíciós és H-atom leszakításos reakciók vizsgálata asztrokémiailag releváns körülmények között

A csillagközi térben 2023 elejéig több, mint 270 molekulát és molekulaiont sikerült kimutatni, amelyek közül a leggyakoribb részecske a H2. Ma az asztrokémia egyik legfontosabb kérdése az, hogy a H2 hogyan alakulhat ki a sűrű molekulafelhőkben. Egy lehetséges magyarázat szerint a H2 kialakulását katalitikus ciklusok segíthetik [1]. A katalitikus ciklusok olyan folyamatok, amelyekben két H-atom nem közvetlenül, hanem egy katalizátormolekulán keresztül reagál egymással, így alakítanak ki egy H2-molekulát.
A kísérleteink célja két, asztrokémiai szempontból érdekes molekula, a fulminsav (HCNO) és a formaldoxim (H2CNOH) közötti katalitikus ciklus megfigyelése volt. Kiindulási anyagként az egyik kísérletben 1,2,5-oxadiazolból generált HCNO-t, a másik kísérletben H2CNOH-t alkalmaztunk, így az említett katalitikus ciklus mind a HCNO, mind a H2CNOH irányából vizsgálható volt. A H-atomokkal lejátszódó reakciók megfigyelését para-H2 mátrixizolációs technika tette lehetővé. A technika előnye, hogy a segítségével a mátrixban nagy hatékonysággal alakíthatók ki H-atomok, amelyek alagúthatással gyorsan képesek diffundálni. A minta részecskéivel találkozva a mátrixban a H-atomok azokkal reakcióba léphetnek, hidrogénezési és dehidrogénezési reakciók játszódhatnak le. A reakciók során kialakuló gyökök a mátrixban csapdázódnak, emiatt spektroszkópiai módszerekkel megfigyelhetők.
Az eredményeink alapján a HCNO és a H2CNOH molekula is reagál H-atomokkal a kísérletek T = 3,1 K hőmérsékletén, emiatt feltételezhető, hogy hasonló reakciók a sűrű molekulafelhők T = 10‒20 K hőmérsékletén is végbe mehetnek, azaz lejátszódhat a HCNO és a H2CNOH közötti katalitikus ciklus. Az eredmények alapján a HCNO és a H2CNOH mennyisége kapcsolatban áll egymással, a kváziegyensúly a HCNO molekula felé van eltolva. Ez magyarázhatja azt, hogy amíg a HCNO molekula kimutatható mennyiségben jelen van a csillagközi térben, addig a H2CNOH-t miért nem sikerült még detektálni.
[1] G. Vidali: Chem. Rev., 2013 (113), 8762‒8782.



